OpenLLM-France/wikimedia huggingface dataset:
# Vahidin Musemić

Vahidin Musemić (Janja, 29 d'octubre de 1946 - Sarajevo, 30 de juny de 2023) fou un futbolista bosnià de la dècada de 1970.
Fou 17 cops internacional amb la selecció iugoslava.
Pel que fa a clubs, defensà els colors de FK Sarajevo i OGC Nice.

## Referències

* ↑ «One of the greatest Legends of FC Sarajevo Vahidin Musemic passed away». Sarajevo Times, 30-06-2023 [Consulta: 30 juny 2023].
* ↑ Profile at Serbian football federation
* ↑ Vahidin Musemić a National-Football-Teams.com (anglès)
# Associació de Veïns Sant Joan de Llefià-Gran Sol

L'Associació de Veïns Sant Joan de Llefià-Gran Sol, abans anomenada Sant Joan de Llefià Baix, és una entitat associativa veïnal de Badalona que actua al barri de Sant Joan de Llefià.
Va néixer legalment el 1978, si bé existia un moviment entre els veïns d'organitzar-se i resoldre els problemes del barri des de l'any 1962. Aleshores Sant Joan de Llefià era un barri de gairebé 16.000 ciutadans, i la manca d'infraestructures, d'equipaments, de pavimentació, d'enllumenat, de transport públic, i uns habitatges deficients van ser els motius principals per crear l'associació. Els veïns van prendre especial consciència quan es van assabentar de la concessió de llicències de construcció de blocs de pisos a l'illa urbana on avui hi ha el Parc del Gran Sol. Van iniciar una lluita aferrissada amb l'administració i l'empresa constructora per aconseguir una zona verda pel barri; hi va haver fortes tensions, els veïns van arribar a enderrocar els murs aixecats per la constructora, les manifestacions van ser freqüents, algunes amb càrregues policíaques que van acabar amb ferits i detencions. Finalment les reivindicacions van fructificar i el parc va esdevenir una realitat.
Després, l'entitat no ha estat limitada només a l'àmbit reivindicatiu, també organitza activitats culturals i recreatives (treballs manuals, espectacles...), així com unes festes de barri de caràcter anual, i també participa en campanyes solidàries, entre altres actes.
L'associació va rebre la Creu de Sant Jordi l'any 2003 per l'eficàcia del seu treball dins del moviment veïnal de barri a Badalona. Es va destacar l'impuls de la construcció de dotze aparcaments subterranis per a més de 3.000 vehicles, entre altres iniciatives, van millorar les condicions de vida dels habitants de Llefià i la vertebració urbanística de l'entorn.

## Referències

* ↑ Baeza, 1998, p. 124.
* 1 2 Baeza, 1998, p. 125-126.
* ↑ «Creus de Sant Jordi 2003 - Entitats guardonades». Generalitat de Catalunya. [Consulta: 18 desembre 2015].

## Bibliografia

* Baeza, Josep. Associacionisme veïnal a Badalona. Badalona: Federació d'Associacions de Veïns de Badalona, 1998.
# Törnroosita

La törnroosita és un mineral de la classe dels sulfurs. Rep el nom del professor Ragnar Törnroos (1943-) de la Universitat de Hèlsinki, Finlàndia.

## Característiques

La törnroosita és un arsenur tel·lurur de fórmula química Pd$_{11}$As₂Te₂. Va ser aprovada com a espècie vàlida per l'Associació Mineralògica Internacional l'any 2010, sent publicada per primera vegada un any després. Cristal·litza en el sistema isomètric. La seva duresa a l'escala de Mohs és 5.

## Formació i jaciments

Va ser descoberta al riu Miessijoki, al seu pas per la localitat d'Enontekiö (Lapland, Finlàndia). També ha estat descrita a Rússia, el Canadà i Sud-àfrica.

## Referències

* ↑ «Törnroosite» (en anglès). Mindat. [Consulta: 21 febrer 2022].
# Waseca

Waseca és una població dels Estats Units a l'estat de Minnesota. Segons el cens del 2000 tenia 8.493 habitants.

## Demografia

Segons el cens del 2000, Waseca tenia 8.493 habitants, 3.388 habitatges, i 2.219 famílies. La densitat de població era de 856,2 habitants per km².
Dels 3.388 habitatges en un 34% hi vivien nens de menys de 18 anys, en un 50,6% hi vivien parelles casades, en un 10,8% dones solteres, i en un 34,5% no eren unitats familiars. En el 29,3% dels habitatges hi vivien persones soles l'11,8% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,44 i el nombre mitjà de persones que vivien en cada família era de 3,02.
Per edats la població es repartia de la següent manera: un 27% tenia menys de 18 anys, un 9,4% entre 18 i 24, un 28,7% entre 25 i 44, un 19,4% de 45 a 60 i un 15,6% 65 anys o més.
L'edat mediana era de 36 anys. Per cada 100 dones de 18 o més anys hi havia 88,1 homes.
La renda mediana per habitatge era de 39.554 $ i la renda mediana per família de 49.163 $. Els homes tenien una renda mediana de 35.701 $ mentre que les dones 22.837 $. La renda per capita de la població era de 18.439 $. Entorn del 6,5% de les famílies i el 8,4% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Waseca». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 7 agost 2010].
* ↑ «Geographic Comparison Table- Waseca». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 7 agost 2010].
# Arad (Romania)

Arad (pronunciació en romanès: /a'rad/; hongarès: Arad; serbi: Arad o Арад) és una ciutat de Romania, a la província (en romanès judeţ) d'Arad (AR), a Transsilvània, en la frontera amb Hongria, travessada pel riu Mureș.

## Persones

* Edward Luttwak (1942), economista que va desenvolupar el concepte de turbocapitalisme
* Isidor Kaufmann (1853 – 1921), pintor austrohongarès de temes jueus.

## Referències

* ↑ «Arad | Romania» (en anglès). [Consulta: 16 desembre 2020].
# Campionat del món de ciclisme en pista de 1896

El Campionat Mundial de Ciclisme en Pista de 1896 es va celebrar a Copenhaguen (Dinamarca) del 15 al 17 d'agost de 1896. En total es va competir en 4 disciplines, 2 de professionals i 2 d'amateurs.

## Resultats
### Professional

| Prova | | | |
| Velocitat individual | Paul Bourrillon França | Charles F. Barden Regne Unit | Edmond Jacquelin França |
| Darrere moto | Arthur Adalbert Chase Regne Unit | Jack William Stocks Regne Unit | Franz Gerger Imperi Austrohongarès |

#### Amateur

| Prova | | | |
| Velocitat individual | Harry Reynolds Irlanda | Edwin Schraeder Dinamarca | Charles Guillaumet França |
| Darrere moto | Fernand Ponscarme França | Michael Djakoff Imperi Rus | Anton Hansen Dinamarca |

## Medaller

| Pos. | País | Or | Plata | Bronze | Total |
| 1 | França | 2 | 0 | 2 | 4 |
| 2 | Regne Unit | 1 | 2 | 0 | 3 |
| 3 | Irlanda | 1 | 0 | 0 | 1 |
| 4 | Dinamarca | 0 | 1 | 1 | 2 |
| 5 | Imperi Rus | 0 | 1 | 0 | 1 |
| 6 | Imperi Austrohongarès | 0 | 0 | 1 | 1 |

## Enllaços externs

* Resultats a la web de l'UCI
* World Championship Track Cycling (anglès)
# Aeschi bei Spiez

Aeschi bei Spiez és un municipi del cantó de Berna (Suïssa), situat a l'antic districte de Frutigen i a l'actual Frutigen-Niedersimmental.

## Referències

* ↑ «Liste officielle des communes de la Suisse - 01.01.2021» (en francès). Oficina Federal d'Estadística. [Consulta: 8 gener 2021].
# Ca l'Aiano

Ca l'Aiano és una casa d'Amer (Selva) inclosa a l'Inventari del Patrimoni Arquitectònic de Catalunya.

## Descripció

Edifici cantoner de tres plantes i coberta de doble vessant a façana situat a tocar del carrer Montseny. És de planta rectangular, consta de dues crugies i està arrebossat i pintat de blanc, a excepció d'alguns marcs d'obertures de pedra vista. La façana principal i d'accés als pisos superiors és pel carrer Montseny, 4, on hi ha dos plantes, degut al desnivell del carrer. La façana lateral destaca pel badiu de doble obertura en forma d'arc de mig punt.
La planta baixa consta d'un sòcol d'arrebossat més gruixut que la resta de la façana, molt deteriorat, una finestra i un portal de garatge. Les obertures són emmarcades de pedra sorrenca amb llindes monolítiques.
Al primer pis hi ha una finestra d'obra de ciment i rajola i una finestra balconera emmarcada de pedra sorrenca amb llinda monolítica. El segon pis conté dues finestres rectangulars d'obra i els ràfecs estan fets de caps de biga de fusta, fent un voladís de 40 cm.

## Història

Casa originària del segle xviii, amb reformes i ampliacions durant dels segles XIX i XX.
La llinda monolítica del portal d'entrada conté gravada la data de 1799. També conté el nom de JOSEPH (...) LES, que no es pot acabar de desxifrar bé a causa del deteriorament de la pedra sorrenca.
El model de casa de l'interior del nucli d'Amer, com la majoria de cases de pagès, constava de dos plantes: una planta baixa pel bestiar i com a paller, i a les plantes superiors per a habitatge era comú fins al segon terç del segle xx.
A la zona del Firal, poc edificat fins a mitjans del segle xx, era on antigament se situava la fira de bestiar en determinades èpoques de l'any.

## Referències

* 1 2 3 4 5 6 7 «Ca l'Aiano». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 26 setembre 2017].
# Vahram Şirinyan

Vahram Şirinyan (Adapazarı, 1908 - İstanbul, 1992) fou un tenista turc. Jugant per l'equip de Şişlispor va ser campió en singles de Turquia entre 1925 i 1936. Jugant amb Sedat Bey, en la selecció turca de tennis els dos foren campions de dobles dels Balcans l'any 1930. Şirinyan va pertànyer a l'comunitat armènia de Turquia.

## Referències

* 1 2 http://www.agos.com.tr/tr/yazi/11312/sampiyon-tenisci-sirinyanin-agzindan-hayatinin-maci
* ↑ http://sislisporkulubu.com/tarihcemiz/ Arxivat 2016-01-01 a Wayback Machine.
* ↑ http://www.kimkimdir.gen.tr/kimkimdir.php?id=1608
* ↑ http://pamukkaletenis.org/tenis-tarihi/
# Aérospatiale Alouette II

L'Aérospatiale Alouette II és un helicòpter utilitari lleuger fabricat per Sud Aviation i posteriorment per Aérospatiale, ambdues empreses aeronàutiques franceses. L'Alouette II va ser el primer helicòpter de producció a utilitzar una turbina de gas (en la configuració anomenada turboeix) en comptes d'un motor de gasolina, molt més pesant. El primer vol es realitzà el 13 de març de 1955.

## Rècords

Es tractava d'un helicòpter de grans prestacions per al moment i aconseguí diversos rècords. El 6 de juny de 1955 un Alouette II pilotat per Jean Boulet va aconseguir el rècord d'altitud en helicòpter tot arribant als 8.209 m (26.926 peus). El 13 de juny de 1958 el mateix pilot superà aquest rècord arribant als 10.984 m.

## Cultura popular

En els simuladors de vol existeixen una o més variants de l'Aérospatiale Alouette II, com el simulador de vol de codi obert FlightGear, així com en el sector comercial.

## Especificacions (Alouette II)

Dades de Jane's All The World's Aircraft 1966–67
Característiques generals
* Tripulació: 1 pilot
* Capacitat: 4 passatgers
* Longitud: 9,66 m
* Diàmetre del rotor: 10,20 m
* Alçada: 2,75 m
* Superfície del disc 81,7 m²
* Pes buit: 895 kg
* Pes màxim d'enlairament: 1.600 kg
* Motors: Un× turboeix Turboméca Artouste IIC6, 395 kW limitats a 269 kW (460 cv)
cada un Rendiment
* Velocitat màxima: 185 km/h (100 nusos) a nivell del mar
* Velocitat de creuer: 170 km/h
* Abast: 565 km
* Autonomia: 4,1 hores
* Sostre de servei: 2.300 m
* Ràtio d'ascens: 4,2 m/s

## Referències

* John W. R. Taylor Jane's All The World's Aircraft 1966–67. London: Sampson Low, Marston & Company, 1966.
* 1 2 Taylor 1966, p. 61.
* ↑ "FAI Record ID #9876 - Altitude without payload. Class E-1 (Helicopters), turbine Arxivat 2014-12-17 a Wayback Machine." Fédération Aéronautique Internationale (FAI). Retrieved: 21 September 2014.
* 1 2 "History of Rotorcraft World Records, Sub-class:E-1 (Helicopters), Category:General, Group 2:turbine". Fédération Aéronautique Internationale (FAI). Retrieved 3 November 2010.
* ↑ Flight 8 July 1955, p. 54.
* ↑ "FAI Record ID #9874 - Altitude without payload. Class E-1 (Helicopters), turbine Arxivat 2014-12-17 a Wayback Machine." Fédération Aéronautique Internationale (FAI). Retrieved: 21 September 2014.
* ↑ Taylor 1966, p. 2.
* ↑ «Aérospatiale Alouette II al wiki de FlightGear» (en anglès). Comunitat de FlightGear. [Consulta: 16 juny 2017].
# Uaithni

Els uaithni o auteini eren un poble cèltic que vivia a l'illa d'Irlanda (Ierne o Hibèrnia) que en l'edat mitjana es trobava al nord-est del comtat de Limerick i a la part adjacent del comtat de Tipperary, i que tenien tradicions del fet que van viure a l'oest del riu Shannon. El seu nom deriva del protocelta reconstruït *Autēniī, i han estat identificats com els auteini' (Αύτεινοι) de la Geographia de Claudi Ptolemeu que els situa en el que és avui el comtat de Galway.
Es coneixen dues branques dels Uaithni: els Uaithni Cliach, establerts al que posteriorment ha estat baronia d'Owney al comtat de Limerick, i els Uaithni Tire, establerts a la baronia d'Owneybeg al comtat de Tipperary. Els Annals dels quatre mestres registra la mort d'Ainle, fill de Cathan, senyor dels Uaithni Cliach, mort pels vikings el 914; de Dubhdabharc, fill de Maelmordha, senyor dels Uaithni Tire, en 949; d'Eochaidh Ua Loingsigh, senyor dels Uaithni Tire, en 1080; i de Cuilen Ua Cathalan, senyor dels Uaithni Cliach, en 1107.

## Referències

* ↑ T. F. O'Rahilly, Early Irish History and Mythology, Dublin Institute for Advanced Studies, 1946, pp. 10-11
* ↑ «Geographia, Book 2, Chapter 2: Albion island of Britannia» (en (anglès)).
* ↑ Eoin MacNeill, "Early Irish population groups: their nomenclature, classification and chronology", Proceedings of the Royal Irish Academy (C) 29, 1911, pp. 59–114
* ↑ John O'Donovan (ed. & trans.), Annals of the Kingdom of Ireland by the Four Masters Vol II, Hodges, Smith & Co, Dublin, 1856, pp. 588 (note 4), 589, 667, 917, 985

### Bibliografia

* Smith, Diccionari de geografia grega i romana

## Bibliografia

* Smith, William. Dictionary of Greek and Roman Geography (en anglès), 1854.
# Wasco (Oregon)

Wasco és una població dels Estats Units a l'estat d'Oregon. Segons el cens del 2000 tenia 381 habitants.

## Demografia

Segons el cens del 2000, Wasco tenia 381 habitants, 168 habitatges, i 110 famílies. La densitat de població era de 151,7 habitants per km².
Dels 168 habitatges en un 25% hi vivien nens de menys de 18 anys, en un 56,5% hi vivien parelles casades, en un 4,8% dones solteres, i en un 34,5% no eren unitats familiars. En el 29,8% dels habitatges hi vivien persones soles el 16,1% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,27 i el nombre mitjà de persones que vivien en cada família era de 2,73.
Per edats la població es repartia de la següent manera: un 23,1% tenia menys de 18 anys, un 4,2% entre 18 i 24, un 22% entre 25 i 44, un 28,3% de 45 a 60 i un 22,3% 65 anys o més.
L'edat mediana era de 45 anys. Per cada 100 dones de 18 o més anys hi havia 103,5 homes.
La renda mediana per habitatge era de 35.917$ i la renda mediana per família de 39.375$. Els homes tenien una renda mediana de 30.500$ mentre que les dones 21.875$. La renda per capita de la població era de 17.917$. Aproximadament el 7% de les famílies i l'11,9% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Wasco». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 10 agost 2010].
* ↑ «Geographic Comparison Table- Wasco». American Fact Finder. Oficina del Cens dels Estats Units, 12-01-2010.
# Can Manyans

Can Manyans o Can Manyà és una masia situada al veïnat de les Masies de Sant Amanç, dins del terme municipal d'Anglès (la Selva). Aquesta masia se situa entre els masos de Can Camps i Can Murtra, enclavat en els (valgui la redundància) camps de Can Manyans. Se situa a 310 msnm, flanquejat pel sot de can Murtra. Forma part de l'Inventari del Patrimoni Arquitectònic de Catalunya.

## Descripció

És un edifici rectangular i aïllat de dues plantes amb coberta de dues vessants a laterals. A la banda nord-est hi ha un paller de planta quadrada, obert a llevant i coberta de doble vessant. Les obertures de la casa són, a excepció de finestres petites emmarcades de pedra, fetes de pedra, de pedra i rajols o de rajols amb llinda de fusta. Els angles del mas són reforçats amb grans blocs ben escairats. Pel que fa al paller proper a la casa, té dos plantes separades per un sòl de fusta en molt mal estat i un sostre de bigues de fusta i teula. A la façana hi ha restes d'un rellotge de sol amb pintura blava i blanca. Actualment, la conservació del mas és dolenta, ja que hi ha una part del sostre que està enfonsat i diverses esquerdes importants a la façana.

## Història

Can Manyans té la seva història lligada a la família Camps, històrics amos de Can Camps, doncs inicialment aquest mas era una propietat annexa a la finca mencionada. No va ser fins a inicis del segle xxi que es va tramitar legalment la seva independència parcel·lària, establint-la com a propietat independent per l'aleshores propietari Ramon Esteba Masbeya, per a vendre-la al seu actual propietari.

## Referències

* ↑ «Mapa de l'ICC». Institut Cartogràfic de Catalunya. [Consulta: 16 setembre 2010].
* 1 2 3 4 5 6 «Can Manyans». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 29 agost 2014].
# CVH

CVH té els següents significats:
* Motor CVH de Ford (de l'acrònim en anglès de Compound Valve-angle Hemispherical), sèrie de motors de quatre cilindres en línia fabricats per Ford Motor Company
* Immunodeficiència comú variable (del seu nom en anglès Common Variable Hypogammaglobulinemia), malaltia immunitària caracteritzada per dèficit d'immunoglobulines
# Valor veritable

| | ⊤vertader | ·∧·conjunció |
| | ⊥fals | ·∨·disjunció |
| La negació intercanvia vertader amb fals i conjunció amb disjunció ||||
En lògica, un valor veritable és un valor que indica en quina mesura una declaració és veritat.
En lògica clàssica, els únics valors de veritat possibles són veritable i fals. No obstant això, altres valors són possibles en altres lògiques. Una lògica intuïcionista simple té valors de veritat, falsedat i desconegut, mentre que la lògica difusa i altres formes de lògica polivalent també utilitzen més valors de veritat que simplement veritable i fals.
Algebraicament, el conjunt {veritable, fals} forma un àlgebra booleana simple (subdirectora irreductible). Altres àlgebres booleanes es poden utilitzar com a conjunts de valors de veritat a lògiques multi valors reals, mentre que la lògica intuicionista generalitza les àlgebres booleanes a àlgebres de Heyting.
En topologia, el classificador de subobjectes de l'espai topològic pren el lloc del conjunt de valors de veritat.
Aquesta nomenclatura està potser més d'acord amb els usos que prevalen en matemàtiques que amb els de la filosofia.

## Bibliografia

* Bergmann, Merrie. An Introduction to Many-Valued and Fuzzy Logic: Semantics, Algebras, and Derivation Systems. Cambridge University Press, 2008. ISBN 978-0-521-88128-9 [Consulta: 24 agost 2013]. , chapters 5-9 (anglès)
* Mundici, D. The C*-Algebras of Three-Valued Logic. Logic Colloquium ’88, Proceedings of the Colloquium held in Padova 61–77 (1989). doi:10.1016/s0049-237x(08)70262-3 (anglès)
* Elliott Mendelson. Introduzione alla logica matematica. Torino, Bollati Boringhieri, 1972. ISBN 88-339-5284-3. (italià)

## Referències

* ↑ Shramko, Yaroslav; Wansing, Heinrich. Truth Values. Spring 2018. Metaphysics Research Lab, Stanford University, 2018.

## Vegeu també

* Lògica polivalent
# Whisky canadenc

El Whisky canadenc (Canadian whisky) és el whisky produït al Canadà.
Segons la legislació canadenca aquest whisky ha de tenir la massa (mashing), ser destil·lat i envellit al Canadà. L'envelliment ha de durar tres anys i les botes han de ser de fusta i amb menys de 700 litres de capacitat.

## Marques

* Glen Breton Rare single malt
* Quebec maple fets de la destil·lació de la saba de l'auró del sucre o de whisky de sègol i auró.

## Referències

* ↑ «"Canadian Food and Drug Regulations (C.R.C., c. 870) - Canadian Whisky, Canadian Rye Whisky or Rye Whisky (B.02.020.)"». Arxivat de l'original el 2012-07-09. [Consulta: 9 setembre 2010].
* ↑ «"Canadian Food and Drug Regulations (C.R.C., c. 870) - Definitions (B.02.002.)"». Arxivat de l'original el 2012-07-09. [Consulta: 9 setembre 2010].

## Enllaços externs

* Forty Creek Whisky
* Glenora Distillery
* Nova Scotia Whisky Society
* Best of Whisky - Whisky Industry News
# Calidó

* Per a altres significats, vegeu «Calidó (desambiguació)».
Calidó (grec antic: Καλυδών, llatí: Calydon) era la principal ciutat d'Etòlia en època heroica.
El mite explica que va ser fundada per Etol a la terra dels curets, i va rebre el nom del seu fill, Calidó. Era veïna de la ciutat de Pleuró, capital dels curets. No era a la costa, sinó uns quilòmetres a l'interior, a la plana del riu Evenos. La ciutat fou escenari de tot l'episodi del Senglar de Calidó. La Ilíada fa esment de les lluites entre curets i calidonis, els primers lluitant per fer fora els segons de les seves terres i els segons lluitant per restar-hi. Els calidonis van participar en la guerra de Troia amb un exèrcit dirigit pel seu rei Toant, fill d'Andrèmon.
Tot i que és coneguda principalment pel seu paper en la mitologia, la ciutat també apareix en època històrica. El 391 aC era en possessió dels aqueus, però no se sap com la van arribar a posseir. Se sap, això no obstant, que els aqueus van rebre Naupacte al final de la guerra del Peloponnès i és possible que llavors Calidó fos part de Naupacte. En aquest any 391 aC Calidó fou atacada pels acarnanis, i els aqueus van demanar l'ajut a Esparta. Agesilau II va ser enviat a Calidó amb un exèrcit a lluitar contra els acarnanis i els aqueus la van poder conservar. La van posseir fins a la batalla de Leuctres el 371 aC en què Epaminondes la va tornar a Etòlia. Va ser una ciutat important encara que va jugar poc paper a la història.
La ciutat va ser buidada el 31 aC per ordre d'August i els seus habitants enviats a poblar la fundada Nicòpolis. Només un petit nombre d'habitants va restar a la ciutat. L'estàtua de la deessa Àrtemis Làfria, deessa tutelar de la ciutat, va ser donada a Patras, que també va rebre una estàtua de Dionís que abans era a Calidó.
De la ciutat mateixa no se sap exactament la situació. Estrabó diu que a la rodalia hi havia un llac i Pausànias esmenta el temple d'Apol·lo Lafri. La ciutat havia d'estar entre l'Evenos i l'Aqueloos. Unes ruïnes trobades a Kurtagà podrien correspondre a la ciutat.

## Notes

* ↑ Segons la forma del nom que proposen el Diccionari Grec-Català, p. 1329, i les obres de la Fundació Bernat Metge

## Referències

* ↑ Homer, Ilíada, IX 575 ss.
* ↑ Pausànias. Descripció de Grècia, IV, 31, 7. VII, 18, 8 i 9.
* ↑ Pausànias. Descripció de Grècia, II, 10, 2.
# CV-904

La CV-904 és una carretera de via única per sentit que discorre pel País Valencià. Comunica les poblacions de Crevillent (Baix Vinalopó) amb Almoradí (Baix Segura), tot passant per Catral i Dolors. Antigament es denominava com carretera comarcal C-3321.

## Traçat

S'inicia en el terme municipal de Crevillent i enfila cap al sud per les partides del Realenc i Sant Felip Neri, en direcció a Catral. Travessa aquest nucli urbà i posteriorment el de Dolors. Finalment, acaba el seu recorregut a Almoradí. Durant el traçat connecta amb l'AP-7 amb les sortides 730 i 737 de l'autopista. També s'entrecreua amb la CV-855, la CV-859 i la CV-912.

## Nomenclatura

La CV-904 pertany a la xarxa de carreteres de la Generalitat Valenciana. El seu nom ve de la CV (que indica que és una carretera autonòmica del País Valencià) i el 904, que és el nombre que rep aquesta carretera, segons l'ordre de nomenclatures de les carreteres del País Valencià.